Applied Economics: Thinking Beyond Stage One
„Applied Economics: Thinking Beyond Stage One“ („Amaliy iqtisod: Birinchi bosqichdan keyinni koʻra olish“) — amerikalik iqtisodchi Thomas Sowell qalamiga mansub iqtisod boʻyicha kitob. Ilk bor 2003-yil New York shahrida „Basic Books“ nashriyoti tomonidan chop etilgan. 2004-, 2008- hamda 2009- yillarda qayta nashr qilingan. Asarda muallif siyosatchilar faqat „birinchi bosqich“, yaʼni yaqin kelajak haqida oʻylashi va shu sababdan iqtisod prinsiplaridan notoʻgʻri foydalanishini muhokama qiladi. Birinchi bosqich biror amalning ilk natijasi boʻlib, unda keyin nimalar sodir boʻlishi eʼtiborga olinmaydi. Sowell aksar siyotchi birinchi bosqichdan keyinni koʻra olmasligini, chunki ularni navbatdagi saylov natijasigina qiziqtirishini taʼkidlaydi. Masalan, biror shtat hukumati biror shirkatga koʻproq soliq solib, yaqin kelajakda oʻziga koʻproq foyda olishi mumkin. Ammo vaqt oʻtishi bilan oʻsha shirkat oʻz faoliyatining ayrim boʻlaklarini boshqa shtatga koʻchirib oʻtishi, yangi bizneslar ham boshqa shtatlarni tanlashi mumkin. Pirovardida vaqt oʻtishi bilan soliqni oshirgan shtat zarar koʻradi, chunki tadbirkorlar boshqa shtatlarga koʻchib oʻtadi.